b'\n_START_ARTICLE_\nHagelstamska skolan\n_START_PARAGRAPH_\nHagelstamska skolan (suom. Hagelstamin koulu) on Kauniaisissa sijaitseva ruotsinkielinen 7.\xe2\x80\x939. luokkien peruskoulu. Samoissa tiloissa toimii my\xc3\xb6s Gymnasiet Grankulla samskolan lukio. Peruskoulun puolella on vajaat 50 opettajaa ja runsaat 300 oppilasta, joista vieraskielisi\xc3\xa4 on alle 3\xc2\xa0%. Koulun oppilaista noin puolet tulee Espoosta. Koulun nimen on antanut sen monivuotinen rehtori Magnus Hagelstam. Nyky\xc3\xa4\xc3\xa4n rehtorina toimii Catharina Sunesdotter._NEWLINE_Koululla on pitk\xc3\xa4t perinteet. Se perustettiin vuonna 1907 nimell\xc3\xa4 Grankulla samskola. Syyskuussa ensimm\xc3\xa4iset 11 oppilasta aloittivat koulunsa "punaisessa ladossa", joka nykyisin toimii nuorisotalona. Punaisesta ladosta toiminta siirtyi Villa Odenvalliin, joka on edelleen koulun k\xc3\xa4yt\xc3\xb6ss\xc3\xa4. Odenvallista koulukeskus kasvoi monessa osiossa Svenska skolcentrumiksi. Koulun uusin osio on Nya Paviljongen, joka toimii my\xc3\xb6s Kauniaisten kaupungin kulttuurisalina. Koulun perusrakennuksessa sijaitsee Kauniaisten elokuvateatteri Bio Grani, joka toimii koulun auditoriossa._NEWLINE_Historiallisesti koulu on toiminut ymp\xc3\xa4rist\xc3\xb6kuntien ruotsinkielisen\xc3\xa4 opinahjona. Kauempaa tulleet oppilaat asuivat oppilaskodeissa nimelt\xc3\xa4 Berga ja Granhult. Ne on purettu, ja niiden paikalla on Granhultsskolan. Tyt\xc3\xb6t asuivat omassa rakennuksessaan nimelt\xc3\xa4 "Klostret", jossa on nyky\xc3\xa4\xc3\xa4n kaupungin vuokra-asuntoja._NEWLINE_Koulu oli yksityinen vuoteen 1977 saakka. Silloin peruskoulun tulon yhteydess\xc3\xa4 rakennukset ja toiminta siirtyiv\xc3\xa4t Kauniaisten kaupungille._NEWLINE_Koulu on p\xc3\xa4rj\xc3\xa4nnyt hyvin kansallisissa ja kansainv\xc3\xa4lisiss\xc3\xa4 vertailuissa. Koulu on menestynyt hyvin my\xc3\xb6s urheilussa. Esimerkiksi jokavuotisessa stafettkarnevalenissa, joka on suomenruotsalaisten koulujen yhteinen viestijuoksutapahtuma, Hagelstamska skolan on ollut hyvin vahva._NEWLINE_Joidenkin mukaan hiihtoloman v\xc3\xa4itet\xc3\xa4\xc3\xa4n saaneen alkunsa t\xc3\xa4st\xc3\xa4 koulusta. Tarinan mukaan Magnus Hagelstam k\xc3\xa4ski oppilaansa hiiht\xc3\xa4m\xc3\xa4\xc3\xa4n jopa Inkooseen asti, josta tultiin junalla takaisin. My\xc3\xb6hemmin Hagelstam totesi, ett\xc3\xa4 kokonainen viikko pit\xc3\xa4isi varata hiiht\xc3\xa4miseen.'